บลจ.บัวหลวงแนะซื้อทองเข้าพอร์ต
บลจ.บัวหลวง มองการแก้ปัญหาเศรษฐกิจสหรัฐ-ยุโรปไม่จบ แนะซื้อ “ทองคำ” เข้าพอร์ต
2 พ.ค. 2555

บลจ.บัวหลวง มองการแก้ปัญหาเศรษฐกิจสหรัฐ-ยุโรปไม่จบ แนะซื้อ “ทองคำ” เข้าพอร์ต 
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง กล่าวว่า วิธีแก้ปัญหาเศรษฐกิจของสหรัฐและประเทศในกลุ่มยุโรปในปัจจุบันยังไม่เปลี่ยนและยิ่งเหมือนเดิม เพราะโมเดลที่ใช้คือ การแก้หนี้ด้วยการเพิ่มหนี้ ที่ธนาคารกลางต้องคงดอกเบี้ยต่ำและไม่หยุดพิมพ์เงิน จึงมีคำถามว่าจะลากปัญหาที่ใหญ่ขึ้นเรื่อยๆ ไปได้ไกลแค่ไหน ทำให้ทองคำจะยังคงเป็นสินทรัพย์ที่ควรมีไว้บ้างในพอร์ตลงทุนเพื่อความอุ่นใจในระยะยาว 
“ตั้งแต่ 1 ม.ค.ปีหน้า คนอเมริกันจะพบกับ Taxmagedden โดยจะมีการขึ้นภาษีพร้อมๆ ไปกับการรัดเข็มขัด เพื่อให้ยอดหนี้ลดลงตามที่รัฐบาลสัญญาไว้กับสภาคองเกรสในครั้งที่ขอขยายเพดานหนี้ ซึ่งนักวิชาการ ประมาณไว้ว่าจะทำให้ GDP ลดลงไป 3% ซึ่งจะทำให้ติดลบ นั่นคือ ราคาอสังหาริมทรัพย์จะลดลงพร้อมๆ ไปกับการเพิ่มขึ้นของอัตราการว่างงาน ถ้าเป็นไปอย่างที่คาดการณ์นี้ โอกาสที่จะเกิด QE ครั้งใหม่ ก็มีความเป็นไปได้ที่เหตุการณ์ที่เกิดขึ้นกับตลาดหุ้นในเดือนส.ค.2553 และในเดือนก.ย.2554 จะกลับมาอีกครั้ง” นางวรวรรณ กล่าว
นายพีรพงศ์  จิระเสวีจินดา รองกรรมการผู้จัดการ กลุ่มจัดการกองทุน กล่าวว่า ราคาทองคำในปัจจุบันใกล้เคียงกับสิ้นปีที่ผ่านมา โดยราคาขายทองคำแท่ง 96.5 ณ 27 เม.ย.อยู่ที่บาทละ 23,700 บาท ขณะที่ 30 ธ.ค.ปีที่แล้ว อยู่ที่ 23,500 บาท และถึงแม้การลงทุนในสินทรัพย์เสี่ยงประเภทอื่นๆ น่าจะให้ผลตอบแทนดีในปีนี้ เช่น หุ้น โดยผลตอบแทนจากดัชนีหลักทรัพย์แห่งประเทศไทย ณ วันที่ 27 เม.ย. เพิ่มขึ้นประมาณ 19% จากสิ้นปี แต่มองระยะยาวที่สถานการณ์ในต่างประเทศ จึงมองทองคำยังเป็นสินทรัพย์ที่ควรมีในพอร์ต
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม ระบุว่า  กองทุนเปิดบัวหลวงโกลด์ฟันด์ (BGOLD) เป็นอีกหนึ่งทางเลือก เพราะมีนโยบายลงทุนในกองทุนรวมต่างประเทศ คือ SPDR Gold Trust  ซึ่งล่าสุดบลจ.บัวหลวง ได้ลดค่าธรรมเนียมในการซื้อขายหลักทรัพย์เหลือเพียง 0.12% เพื่อลดต้นทุนค่าธรรมเนียมการซื้อขายแต่ละครั้งให้กับนักลงทุนเริ่มตั้งแต่ซื้อขายสับเปลี่ยนวันที่ 2 พ.ค.2555 เป็นต้นไป